În perioada 02 – 09 iulie 2017, 45 de elevi din Ucraina, Republica Moldova si România participă la o tabără internațională de teatru in limba germană, organizată de Goethe-Institut Bukarest, în cadrul parteneriatului PASCH. Locul de desfășurare al evenimentului în acest an este Colegiul Național “Lucian Blaga” din Sebeș.

Elevii beneficiază de asemenea de cursuri de limba germană, susținute de către profesoarele școlilor participante, având astfel ocazia să-și îmbunătățească cunoștințele de limba germană.

„Mondenkinder” este o adaptare după cartea „Povestea fără sfârșit” de Michael Ende. Coordonatorul acestui proiect este referentul Stephan Reischl din München.

Lumea imaginației noastre este amenințată. Elevii vă invită la o călătorie în lumea fanteziei lor, dar și a temerilor și speranțelor. Este o călătorie plină de dramatism, spectacol, surprize, o luptă între bine și rău.

Datorită exercițiilor și jocurilor special concepute pentru teatru, participanții au ocazia să-și exprime pe scenă talentul actoricesc.

Vineri (07.07.2017), ora 19:00, în sala de festivități a Colegiului Național „Lucian Blaga” vom asista la un spectacol impresionant, la care sunteți invitați.